Helge Adam Møller (KF), 1999-11-25:
De tre partier, der står bag denne her debat, lægger jo op til, at der skal ske en opblødning af udlændingeloven, og den holdning har Det Konservative Folkeparti ikke.
Vi ønsker en udlændingelovgivning og en udlændingepolitik, som er stram, men også fair og retfærdig.
Samtidig kan jeg sige, at Det Konservative Folkeparti ønsker ikke, at Danmark skal udvikle sig til et multietnisk samfund.
Vi ønsker, at det danske samfund også i fremtiden skal være præget af den historie, kultur, religion og det sprog og de traditioner, som generationer af danskere før os har været med til at skabe, forme og viderebringe.
Vi ønsker, at indbyggere i Danmark skal vedkende sig, at de og deres familie er en del af det danske samfund, og vi ønsker, at nye indbyggere, altså udlændinge, skal arbejde aktivt for at blive en positiv og en engageret del af det danske samfund.
Vi fastholder at tage ordentligt imod flygtninge, som kommer til Danmark, rigtige og reelle flygtninge, mennesker, som på grund af deres race, tro, politiske overbevisning eller religiøse holdning risikerer at blive fængslet, torteret, henrettet, eller som er i akut nød på grund af krig
eller borgerkrig
De mennesker skal Danmark selvfølgelig hjælpe, og dem skal vi hjælpe godt.
Men mennesker, som kommer for at opnå bedre sociale forhold, for at begå kriminalitet, eller som ikke er i akut fare, ja, dem skal vi ikke bruge penge på.
De penge kan jo hjælpe langt flere dér, hvor flygtningeproblemerne opstår. Kort sagt, vi skal ikke være tossegode i Danmark. Og de mennesker, som så får ophold i Danmark, enten som flygtninge eller ved familiesammenføring, skal vi stille klare og kontante krav til.
De skal nu være en del af det danske samfund, og de skal være en aktiv og en positiv del.
Derfor skal det være et absolut krav, at de lærer vort sprog, at de tilpasser sig vort arbejdsmarked, og at de sætter sig ind i vores kulturelle og demokratiske traditioner.
Vil vi ikke selv anse det for helt naturlige og rimelige krav, hvis vi skulle bo i et nyt land?
Jo, selvfølgelig.
Derfor fastholder Det Konservative Folkeparti, at flygtninge ikke nærmest pr. automatik skal have livsvarig opholdstilladelse i Danmark efter 3 år.
For det andet så ønsker vi, at kravene for at blive dansk statsborger skal strammes.
Det er noget, man skal gøre sig fortjent til, og derfor fastholder vi, at man aldrig kan blive dansk statsborger, hvis man ikke har lært vort sprog, eller hvis man har begået grovere kriminalitet, eller hvis man i en kortere eller en længere periode har været udvist af Danmark. Vi ønsker også ubetinget at fastholde de skærpede regler
for udvisning, som vi endelig, bl.a. på konservativt initiativ, fik gennemført sidste år.
Loven har jo virket, og de to domme, som vi har set inden for den sidste måned over for unge, ekstremt kriminelle udenlandske statsborgere fra henholdsvis Tyrkiet og Pakistan, finder jeg helt i overensstemmelse med både lovens bogstav og lovens ånd.
Endelig finder vi, at indvandreres retskrav på familiesammenføring skal afskaffes og erstattes af en faktisk vurdering, således at familiesammenføring kun kan ske i Danmark, hvis familiens samlede tilknytning til vores land er større end til det land, man kommer fra.
Det er på disse områder, vi fortsat ønsker at ændre udlændingeloven, og det finder vi både er fair og retfærdige ændringer.